২০২১–২২ ও ২০২২–২৩ নেদারল্যান্ডস পুরুষ ক্রিকেট দলের দক্ষিণ আফ্রিকা সফর
নেদারল্যান্ডস পুরুষ ক্রিকেট দল ২০২১ সালের নভেম্বর মাসে তিনটি একদিনের আন্তর্জাতিক (ওডিআই) ম্যাচ খেলার জন্য দক্ষিণ আফ্রিকা সফর করে। সিরিজটি ২০২০–২০২৩ আইসিসি পুরুষ ক্রিকেট বিশ্বকাপ সুপার লিগের একটি অংশ হিসেবে খেলা হয়। সিরিজের প্রথম ম্যাচটি বৃষ্টির কারণে পরিত্যক্ত হয়, যে কারণে উভয় দল ম্যাচটি থেকে ৫ পয়েন্ট অর্জন করে। কিন্তু ম্যাচটি অনুষ্ঠিত হওয়ার পরই আফ্রিকার দক্ষিণাঞ্চলে শনাক্ত হওয়া নতুন করোনাভাইরাসের নতুন এক ধরন সংক্রান্ত ঝুঁকির কারণে সিরিজের অবশিষ্ট ম্যাচদ্বয় স্থগিত করা হয়। স্থগিত হওয়া ম্যাচদ্বয় ২০২৩ সালের মার্চ ও এপ্রিল মাসে আয়োজিত হবে বলে ২০২২ সালের অক্টোবর মাসে নিশ্চিত করা হয়। পরবর্তীতে অনুষ্ঠিত সিরিজটিতে ২–০ ব্যবধানে জয়লাভ করে দক্ষিণ আফ্রিকা।